Electrocentrale Constanţa SA a refuzat să reia furnizarea agentului termic în municipiul Constanţa, după revizia de toamnă care s-a încheiat în data de 26 septembrie. Din această cauză, peste 80.000 de constănţeni şi aproximativ 60.000 de apartamente din municipiul Constanţa racordate în sistemul centralizat nu beneficiază de agent termic la ora actuală. La Constanţa se poate vorbi deja despre o criză a apei calde, aspect reiterat chiar de primarul municipiului,Electrocentrale SA susţine că RADET i-ar datora bani, în timp ce conducerea Regiei, prin vocea directorului,susţine că sunt cu plăţile la zi, ba chiar s-au făcut plăţi anticipate.La rândul său, primarul Decebal Făgădău a explicat ieri că Primăria nu are datorii la RADET, iar RADET nu recunoaşte datoria istorică pentru care se află în instanţă cu vechiul CET. „Electrocentrale Constanţa SA este o societate nouă înfiinţată prin reorganizarea ELCEN, în 2014. Cu alte cuvinte, nu există relaţii comerciale istorice, deci nu aveau cum să existe datorii istorice în această relaţie între Electrocentrale Constanţa şi RADET. Datoria istorică nu face referire la Electrocentrale Constanţa SA şi noi, atât Municipiul, cât şi RADET, am atacat în instanţă modul în care s-a făcut divizarea şi modul în care toate guvernele au încercat să scape de această problemă fierbinte şi s-o transfere în mâna primarilor. Acum ne pun pe noi constănţenii să plătim nişte penalităţi pentru ce n-au plătit ei de la centru, repet, indiferent de culoarea politică“, a spus Făgădău.Problema este la Ministerul Energiei şi la Consiliul de Administraţie al Electrocentrale Constanţa SA, care, în opinia primarului Făgădău, trebuie să găsească soluţia de a produce în cogenerare, de a realiza venituri din vânzarea energiei electrice. În acest moment, singurul client al Electrocentrale SA este RADET.Între timp, Făgădău spune că va căuta soluţii pentru ca abonaţii RADET să beneficieze din nou de apă caldă şi mai ales de căldură în sezonul rece. „Voi căuta o soluţie pentru lunile noiembrie, decembrie, banii pentru perioada ianuarie - martie. Voi prezenta situaţia prefectului, premierului Dăncilă, pentru că sunt convins că ministrul Energiei nu a informat-o de această situaţie. Voi face ce ţine de mine ca această criză a apei calde să dureze cât mai puţin şi să găsesc o soluţie pentru căldură”, a mai subliniat Decebal Făgădău.O soluţie temporară, care va fi aprobată într-o şedinţă de Consiliu Local Municipal de îndată, ar putea fi o alocare din buget în avans pentru subvenţia la căldură. Din păcate, ieri, primarul Decebal Făgădău nu a putut avansa un termen clar pentru rezolvarea crizei apei calde.